**Rǎmǎşag**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doar ştiţi cǎ-n urbea noastrǎ sînt cel ce vinde fluturi

şi-mparte blînd norocul purtînd mǎnuşi şi frac,

în timp ce rǎposaţii sǎraci sînt luaţi la şuturi,

în timp ce mic-burghezii rod la covrigi cu mac.

Mǎ spovedesc cînd popa nu mai viseazǎ dame,

sparg uşa fericirii cu praf de puşcǎ vechi,

parcǎ deprind nǎscutul din preafrumoase mame,

care se pierd prin lanuri de grîu perechi, perechi.

Şi toate-acestea fiindcǎ se-ntîmplǎ sǎ mai intre

cu ciocu-n pînza lumii vreun corb sentimental,

cu ceai de anghinare sǎ se panseze-n vintre

vreun decǎzut de înger pe-un pat alb de spital.

Doar Dumnezeu, sǎracul, mai dǎ în cartea vieţii,

pe-aici cei sinceri umblǎ cu chinta micǎ-n bǎţ,

se-mpuşcǎ raza lunii în faptul dimineţii,

din cîrciumǎ, nici caii de la tramvai n-au hǎţ.

Mai adunaţi în pungǎ polenul nemuririi,

cǎci nu se ştie mîine ce va mai fi şi cum,

mai daţi un ban ‒ pe cuie încǎ mai stau fachirii

şi-autostop mai face cîte-o fantomǎ-n drum.

Cînd dau şi eu sǎ fluier pocneşte fericirea,

şi, înjurînd de mamǎ, plec ca sǎ spǎl statui,

dar cînd ajung acolo, ce mare mi-e uimirea:

cicǎ e-n “fǎrǎ platǎ”, şi azi statuia nu-i.

Hei, tu, care pe pîine întinzi untura milei,

tu, osul cel molatec al vreunui zavergiu,

cǎ-i roz-muştar sau galben, pe şobolanul zilei

pune pariu, cǎ altfel, nu ieşi din iarnǎ viu.

(Din volumul “Duminica poemului mut”)